กรมควบคุมโรคเฝ้าระวังโรคฉี่หนูช่วงหน้าฝน  เตือนประชาชนเลี่ยงพฤติกรรมเสี่ยงเดินลุยน้ำย่ำโคลน
นายโสภณ เอี่ยมศิริถาวร รองอธิบดีกรมควบคุมโรค เปิดเผยว่า ในช่วงที่มีฝนตกหนักและน้ำท่วมในหลายพื้นที่ ส่งผลให้มีจำนวนผู้ป่วยและเสียชีวิตจากโรคเลปโตสไปโรสิส หรือ โรคฉี่หนู เพิ่มขึ้น โดยตั้งแต่วันที่ 1 มกราคม - 25 ตุลาคม 2565 มีรายงานผู้ป่วย 2,170 ราย เสียชีวิต 19 ราย มีแนวโน้มเพิ่มขึ้นมากกว่าปีที่ผ่านมาผู้ป่วยส่วนใหญ่เป็นประชาชนที่อยู่ในพื้นที่น้ำท่วมและเกษตรกรที่มีพฤติกรรมเสี่ยง ได้แก่ เดินลุยน้ำ ย้ำดินโคลน ลงน้ำหาปลา หรือสัตว์น้ำตามหนองน้ำ ซึ่งมีโอกาสติดเชื้อได้ง่ายและผู้เสียชีวิตส่วนใหญ่เป็นคนที่ซื้อยามารับประทานเองหรือไปรับการรักษาที่โรงพยาบาลช้า ทั้งนี้กรมควบคุมโรค ห่วงใยสถานการณ์จึงเร่งประชาสัมพันธ์การป้องกันโรคและตระหนักถึงการดูแลตัวเอง หลีกเลี่ยงการเดินลุยน้ำย่ำโคลน หากจำเป็นควรสวมรองเท้าบูท ถุงมือยาว กางเกงขายาว หรือ ชุดกันน้ำ หลังลุยน้ำย่ำโคลนหรือลงแช่น้ำ ให้ทำความสะอาดร่างกายด้วยสบู่ และน้ำสะอาดทันที หากมีไข้ปวดกล้ามเนื้อที่น่องหรือโคนขาหลังลุยน้ำอย่าซื้อยามารับประทานเองให้รีบไปพบแพทย์โดยเร็วที่สุดและแจ้งประวัติเสี่ยงให้แพทย์ทราบ พร้อมกันนี้ยังให้ประชาชนทำความสะอาดบ้านเรือนหลังน้ำลดก่อนเข้าพักอาศัยเพื่อลดความเสี่ยง